[{"text_idx": "#000001", "text": "Digoust eo an treuzdougen e Montroulez"}, {"text_idx": "#000002", "text": "Abaoe penn-kentan\u0303 miz Gwengolo eo digoust an treuzdougen e Kumuniezh Bro Montroulez \u2014 a vod 26 kumun enni \u2014 a-drugarez d\u2019ur politikerezh fin\u0303vusted hag en deus da bal broudan\u0303 an dud da ober gant an treuzdougen boutin."}, {"text_idx": "#000003", "text": "Votet e oa bet ar chen\u0303chamant-se e-kerzh emvod kuzul Kumuniezh Bro Montroulez d\u2019ar 27 a viz Even 2022. Ha lakaet e plas diouzhtu en distroskol : digoust eo breman\u0303 an treuzdougen evit an holl war rouedad busou\u0300 Line\u0301otim, rouedad bro Montroulez. Ha pa vefe evit mont d\u2019ar skol, evit annezidi hag annezadezed ar 26 kumun eus bro Montroulez pe evit touristed deuet da weladennin\u0303 ar vro e-pad un dibenn-sizhun, da skouer. Ar pempvet ke\u0302r e Breizh o lakaat e plas ur rouedad treuzdougen digoust eo deuet da vezan\u0303 Montroulez, goude Karaez, Dinan, Dinarzh ha Gwitreg. E Naoned e vez digoust an treuzdougen e-pad an dibennou\u0300-sizhun ivez, hag e Roazhon eo digoust evit ar vugale dindan 12 vloaz. Eman\u0303 Kumuniezh Bro Montroulez (65 000 annezad\u00b7ez) o c\u2019hortoz ur c\u2019hresk a 20 % eus implij ar rouedad busou\u0300, hep kontan\u0303 an treuzdougen d\u2019ar skoliou\u0300. Met ne vo ket lakaet busou\u0300 ouzhpenn evit ar bloavezh kentan\u0303, na chen\u0303chet an eurvezhiou\u0300. Tost da 50 linenn ke\u0302r, troge\u0302r, etrekumuniou\u0300 ha skoliou\u0300 a zo en holl. Al linennou\u0300 rannvro hag al linenn Montroulez-Lannuon a vo digoust ivez, evit ar re o loc\u2019han\u0303 deus Montroulez."}, {"text_idx": "#000004", "text": "Saotran\u0303 nebeutoc\u2019h eo ar pal kentan\u0303. Aesaat ar fin\u0303vusted evit ar re baouran\u0303 pe evit ar re gozh a vez klasket ivez, ha digreskin\u0303 koust ar vuhez. Un diarbenn a seurtse a c\u2019hellfe ivez sikour da vuhezekaat kreiz-ke\u0302r, e lec\u2019h ma c\u2019hell bezan\u0303 diaes parkan\u0303 e-ken\u0303ver ar c\u2019hreizennou\u0300 kenwerzh e-maez deus ke\u0302r. Ur studiadenn graet e ke\u0302r Dunkerque da c\u2018houde ur prantad o arnodin\u0303 transportou\u0300 digoust en dibennou\u0300-sizhun hag en devezhiou\u0300 gouel en deus diskouezet e tigreske an niver a emzalc\u2019hiou\u0300 kudennek (disevended, drailhan\u0303 pe louzan\u0303 ar busou\u0300...) eus 59 % a-drugarez d\u2019an digousted. Koust a raio 650 000 \u20ac ouzhpenn bep bloaz d\u2019ar strollegezh. Raktreset e vo er budjed. An embregerezhiou\u0300 lec\u2019hel a gendalc\u2019ho da gemer perzh en arc\u2019hantaouin\u0303 gant ur feur a 0,8 % ha ne vo ket kresket an tailhou\u0300 lec\u2019hel."}, {"text_idx": "#000005", "text": "Chen\u0303ch ar boaziou\u0300 treuzdougenEr vro n\u2019eo ket stank ar boblan\u0303s war ar maez. Fellout a ra neuze d\u2019ar strollegezh diorren ar c\u2019henweturin\u0303 hag implij ar c\u2019hezeg-houarn. Digreskin\u0303 an niver a otoiou\u0300 eo ar pal. Met n\u2019eo ket aeschen\u0303ch boaziou\u0300 an dud. \u201c75 % deus an annezidi hag annezadezed Kumuniezh Bro Montroulez a labour er vro, 32 % deusoute a labour en o c\u2019humun annezin\u0303 zoken ha padal e vez graet 85 % deus ar monedoneou\u0300 gante gant ur c\u2019harr-tan\u201d, a zegase da son\u0303j ar gazetenn Ouest-France e miz Even. Feurmin\u0303 a ra ar strollegezh 150 marc\u2019h-houarn dre-dan dija evit pinvidikaat ar c\u2019hinnig treuzdougen ekologeloc\u2019h war an dachenn. Ur skoazell evit prenan\u0303 kezeg-houarn dre-dan hervez live bevan\u0303 an dud a zo bet lakaet e plas ivez gant ar strollegezh nevez. Eman\u0303 ar strollegezh o prientin\u0303 un heuliad divizou\u0300 ouzhpenn war an treuzdougen a-benn fin ar bloaz."}]